钦定古今图书集成/历象汇编/庶征典/第082卷 > 王充论衡 > 《甘露记》符载
## 钦定古今图书集成/历象汇编/庶征典/第082卷 > 王充论衡 > 《甘露记》符载

大唐壬午岁，南阳张君宰上元之二年，有甘露降于
庭梧，瀼瀼霭霭者如雨，非雨者数日。县大夫谦不敢
自道其美，胥徒洎邑之缁黄幼艾以状闻于连帅。连
帅表奏于天子。天子嘉之，优诏宠答，焕然光曜。癸未
岁，复降于庭梧。夏四月，余自淮南罢去丞相府，将假
以归。主人备劳饯之礼，遂盛于杯器以示余。余取前
箸以尝之，即薰喉淬齿，液不及咽，而腑脏涂然矣。辄
自揣大化之精而计之曰：“夫天地无私也，至虚也。寂
然不动，感而遂通。若御物心诚，万人之气和，为祥云
也，甘露也；或御物之心淫，万人之气冤，为繁霜也，苦
雨也。动于此，形于彼，自开辟至于兹日，无他理矣。”夫
如是，张君之政徭，赋调欤，仓廪实欤，“风俗厚欤？人民
乐欤？不然，则何嘉祥元贶，锺于邑也如此。”繇是言之，
二千石至于六百石，主有上之教化，操生人之性命，
正即为祯祥，邪即为妖沴。得不严心直志，静操理本，
上答神明之旨乎？茂宰之时政也。张君名集，自某郡
某里人也。其馀风猷义行，存乎碑颂，此不书。甲申岁
十月一日记。